**Thakazhi Sivasankara Pillai**, nado en Thakazhi o 17 de abril de 1912 e finado o 10 de abril de 1999, foi un escritor indio de lingua malayalam. Autor de 37 novelas e máis de 600 relatos. As súas obras máis coñecidas son *Kayar* (1978) e *Chemmeen* (1956). Recibiu o meirande premio literario da India, o Jnanpith en 1984 pola súa novela épica *Kayar* e está considerado un dos principais escritores en malayalam.

Traxectoria
-----------

Naceu nunha aldea do distrito de Alappuzha en Kerala. Comezou a escribir historias mentres aínda era estudante e na súa formación foi decisivo o encontro co escritor Kainikkara Kumara Pillai (1900-1988), que era director do seu instituto e que lle deu a coñecer a literatura india e o orientou cara á prosa. Estudou dereito e alí entrou en contacto con Balakrishna Pillai, fundamental para afondar na literatura e pensamento europeo moderno. Publicou relatos en revistas e en 1934 publicou a súa primeira novela, *Tyagattinte pratiphalam*. Coincidindo coa segunda guerra mundial interesouse polos problemss políticos e pola vida dos desfavorecidos, que conxugou en numerosos relatos , e a súa novela *Thottiyude Makan* (1947) considérase un traballo pioneiro na novela realista malayalam, retrata tres xeracións dunha familia da clase traballadora de Alleppey, recicladores e constitúe unha crítica ao sistema de castas e os confitos sociais que se desenvolven no seo da sociedade. *Randidangazhi* (1948) é unha novela política na que critica os males do sistema feudal que prevalecía en Kerala, especialmente na rexión de Kuttanad. O propio autor escribiu o guión da versión cinematográfica que realizou P. Subramaniam en 1958.

*Chemmeen* (1956), supuxo un cambio de rexistro, arredándose do realismo das súas primeiras novelas e coñeceu unha gran popularidade. É unha historia de amor tráxica nunha aldea de pescadores en Alappuzha entre un mozo musulmán e unha rapaza hinduísta. A obra, e a súa adaptación cinematográfica realizada en 1965, outorgoulle recoñecemento nacional e internacional , traducíndose a 19 linguas mentres que o filme se exhibiu en 15 países. Así e todo, a súa obra mestra é *Kayar* (1978), unha novela monumental, con máis de 1000 páxinas e centos de personaxes nunha historia que transcorre ao longo de catro xeracións (1885-1971). Outra das súas grandes obras é *Enippadikal* (1964), na que traza a carreira dun ambicioso burócrata cun forte desexo de poder e posición que se transforma na súa propia ruína, a obra constitúe unha historia social da Kerala que viviu o autor .

Notas
-----

1. ↑  Anjana Neira Dev et al. (2005) *Indian Literature: An Introduction* University of Delhi-Pearson Longman, p. 226
2. ↑  Mohan Lal (1992) *Encyclopaedia of Indian Literature*. Vol. 5 Sasay to Zorgot. Sahitya Akademi, p. 4116
3. ↑  Nalini Natarajan, Emmanuel Sampath Nelso (1996) *Handbook of Twentieth-century Literatures of India* Greenwood Publishing, p. 192
4. ↑  Thomas Welbourne Clark (1970) *The Novel in India: Its Birth and Development* University of London. , p. 224

|  |  |
| --- | --- |
| Control de autoridades | 
* Wd: Q546044
* WorldCat
* VIAF: 98220577
* BIBSYS: 97003606
* BNB: ID
* BNF: 12004187k
* CiNii: DA03088325
* EBID: ID
* Europeana: ID
* FAST: 16585
* GND: 115657762
* IMDb: nm0683495
* ISNI: 0000 0001 1453 0625
* LCCN: n50048481
* NDL: 00456744
* NKC: kup19980000076953
* NLA: 35657513
* NTA: 070203016
* OL: OL4578078A
* SUDOC: 028150120

 |